Waray-Waray News: Mga taga-media ginmiting han Presidente
by Alice Nicart
Manila (June 15) -- Gintitirok ni Presidente Gloria Macapagal Arroyo in kadam-an nga mga media practitioners ug media groups lakip na in pira nga mga key government officials dida hin usa nga miting may panuyo paghurma hin plano para maibanan kon dire mapuypoy an waray nala dihari nga pagpinanmatay han mga tagamedia.
Ha iya pamulong, ginhangyo han Presidente an mga nakadto nga magkaurosa ug ibalik an pagtapod ha kada tagsa agud matulbukan na an bayolente nga panhitabo ha mga tagamedia. Siring pa han Presidente, kon nahimo man ngani in mga mag bug-at ug magkure karawaton han publiko nga nagin resulta han kamaihaan han pag-ursa han aton ekonomiya, ano man nga dire daw naton mahimo in pitad nga sadang makapaundang han panmatay han taga bantay han demokrasya.
Igindasig han Presidente nga an iya administrasyon in nagbuhat na hin konkreto nga pitad agud matulbukan na an panmatay sugad panaglitan han iya pagsunda han rekomendasyon han Melo Commission nga una na nag-imbistigar hin mga panmatay.
Natoo la gihapon an Presidente nga 99 porsyento pa han kapulisan ug military in mga tuhay la gihapon an binuhatan ngan kon mayda man pira ha ira nga mga baliko an trabaho angay la daman nga patukan hin penalidad.
Nahisumat nga magpipirmahay hin Memorandum of Agreement an PNP, AFP ug mga tagamedia agud nga pag-usahon an ira mga tinguha ug aktibidad tipakadto han pag puypoy han panmatay.
Idinugang pa han sumat nga magkakamay-ada na daw konperensiya an bag-o nga grupo kada ika-tulo ka bulan agud ipasabot kun ano na an pinakaurhe nga notisya kasumpay han imbestigasyon nga binubuhat kontra han mga suspetsado nga kriminal. (PIA-Eastern Samar) [top]
war_Latn eng_Latn war_Latn war_Latn war_Latn war_Latn war_Latn war_Latn